Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 3 Pv 100/13/1101	Bratislava I, 27.10.2014
EEČ : 2-8-336-2014

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Bratislava I
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX I zo dňa 15.5.2013, spisová značka 3 Pv 100/13/1101, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
31.01.2013 v čase o 12.31 hodiny v Bratislave na Obchodnej 58 v predajni DM drogerie markt odcudzil 1 ks žiletiek značky Gillette Fusion Power s obsahom 8 ks náhrad v hodnote 37,99 € a to tak, že tento tovar vybral z regálu, vložil si ho do vrecka bundy, ktorú mal na sebe a následne s vyššie uvedeným tovarom bez zaplatenia prešiel pokladničnou zónou, pričom bol zadržaný pracovníkom ochrany predajne, čím poškodenej spoločnosti dm drogerie markt, s.r.o. so sídlom Na pántoch 18, XXXXX, spôsobil škodu vo výške 37,99 € a tohto konania sa dopustil napriek tomu, že v priestupkovom konaní Obvodného oddelenia Policajného zboru XXXXX - západ, rozhodnutím číslo XXXXX z 05.03.2012, právoplatné 05.03.2012, bol postihnutý za priestupok proti majetku podľa § 50 odsek 1 zákona číslo 372/1990 Zbierky zákonov o priestupkoch v znení neskorších predpisov.

Uznesením prokurátora Okresnej prokuratúry XXXXX I zo dňa 15.5.2013, spisová značka 3 Pv 100/13/1101, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
15 mesiacov
Odôvodnenie:
Uznesením prokurátorky Okresnej prokuratúry XXXXX I z 15. mája 2013 bolo podľa  § 216 odsek 1 Trestného poriadku podmienečne zastavené trestné stíhanie obvineného mladistvého XXXXXa prečin krádeže  podľa § 212 odsek 2 písmeno f) Trestného zákona na skutkovom základe uvedenom vo výroku tohto uznesenia. 
            
Uznesenie o podmienečnom zastavení trestného stíhania nadobudlo právoplatnosť 4. júna 2013, pričom obvinenému v ¨ľom bola určená skúšobná doba v trvaní 15 (pätnásť) mesiacov.
            
 Za účelom ďalšieho rozhodnutia vo veci boli po uplynutí skúšobnej doby prokurátorkou skúmané okolnosti týkajúce sa života obvineného počas plynutia skúšobnej doby.
Šetrením polície bolo zistené, že proti obvinenému mladistvému je v súčasnosti vedené ďalšie trestné stíhanie, avšak zo zabezpečených lustrácií súčasne vyplýva, že ide o skutok, ktorý mal obvinený spáchať pred tým, ako mu začala plynúť skúšobná doba podmienečného zastavenia trestného stíhania v tejto veci. Zo správ Obvodného úradu v Bratislave, odboru všeobecnej vnútornej správy, centrálnej evidencie priestupkov vyplýva, že obvinený v skúšobnej dobe nespáchal žiadny priestupok, pričom z odpisu registra trestov súčasne vyplýva, že nespáchal ani žiadny ďalší trestný čin. 
	
Podľa § 217 odsek 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	
Z vyššie vedených skutočností je zrejmé, že obvinený mladistvý XXXXX viedol v priebehu skúšobnej doby podmienečného zastavenia trestného stíhania riadny život a bolo teda možné konštatovať, že sa osvedčil.

Nadobudnutím právoplatnosti uznesenia o osvedčení sa obvineného v skúšobnej dobe nastanú účinky zastavenia trestného stíhania podľa § 9 odsek 1 písmeno e) Trestného poriadku. To znamená, že mladistvého XXXXX už za tento skutok nebude možné trestne stíhať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Kuljačková
prokurátorka